एक दिन, ऐसे ही धमाकों के बीच, कुछ और धमाके सुनाई पड़ने लगे । किसी ने सोचा ही नहीं था कि ये धमाके सांप्रदायिक ताक़तों के कुटिल मंसूबों के हैं । बाबा, कुछ दिनों के लिए गाँव गए थे और उसी दिन वो राँची वापिस आ रहे थे । ट्रेन से उतर कर स्टेशन से जब वो बाहर आये, तो कोई सवारी उन्हें नहीं मिली । कोई और उपाय नहीं था इसलिए पैदल ही उन्होंने रास्ता तय करना शुरू कर दिया । रास्ते में हर तरफ सन्नाटा था, तोड़-फोड़ के आसार साफ़ नज़र आ रहे थे । टूटी हुई कांच की बोतलें, कहीं जूते, आग, कपड़े क्या नहीं था । हर घर का दरवाज़ा बंद था, हाँ, कहीं-कहीं कोई खिड़की, हलकी सी खुली होती और उसके पीछे होती, अन्वेषी, सहमी सी आँखें, जो नज़र मिलते ही खिड़की बंद कर लेती ।ये सब मिल कर बता रहे थे कि अभी-अभी विनाश यहाँ से होकर गुज़रा है...